Staatsrede 2016: Só sê MaimaneMmusi Maimane tydens pres. Jacob Zuma se staatsrede op 11 Februarie 2016 (Skermskoot uit die regstreekse uitsending) Mmusi Maimane, leier van die Demokratiese Alliansie (DA) het Dinsdag gesê president Jacob Zuma is veilig weggesteek, in ŉ parallelle heelal ver, ver hiervandaan: iewers op Planeet Zuma. Maimane het tydens die debat oor Zuma se staatsrede aan die Nasionale Vergadering gesê die president het geen eer nie, en verdien geen respek nie, en het versoek dat hy moet bedank. Maimane het gesê Zuma bly in ŉ parallelle heelal – onbewus van die lot van gewone Suid-Afrikaners. Maimane het gesê terwyl lemmetjiesdraad die betogers verlede Donderdag van die wetgewer weggehou het, was die president veilig op Planeet Zuma, “ŉ plek waar ŉ swembad ŉ brandbad genoem kan word”. “Ons het meer oor Planeet Zuma geleer as die land waar ons bly, want op Planeet Zuma is daar nie ŉ werkloosheidskrisis nie.” Maimane het ook gesê die party [ANC] wat altyd vryheid verdedig het, het nou die verdediger van een man geword. Maimane het gesê indien die president se staatsrede geoordeel word, is daar geen probleme in die opleidingstelsel nie en geen probleme met enige van die land se staatsbeheerde organisasies wat finansieel gebuk gaan nie. In teenstelling met die EFF wat verlede week die staatsrede onderbreek het voordat hulle uitgestap het, het Maimane gesê die DA het gebly om te hoor wat Zuma te sê het, omdat hulle die parlement respekteer. “Ons het tot heel aan die einde gebly, want dit is wat die mense van Suid-Afrika van ons verwag. Hulle verwag van ons om hier in die parlement te wees, en dit te maak werk,” het hy gesê. “Maar ons het nie uit eerbied vir Jacob Zuma gekom nie. Ons kan nie ŉ man respekteer wat homself en sy ryk vriende eerste plaas, terwyl die mense van die land ly nie. Jacob Zuma is nie ŉ eerbare mense nie, want as hy was, sou hy die eerbare ding gedoen en bedank het.” Lees alle vorige berigte oor Staatsrede 2016 op Maroela Media.